
# Уразага алдан әзерләнү мөһим

Рамазанга кереп киткәнче, берничә көн алдан, кулланыла торган ризык күләмен киметү мөһим. Шулай ук, табиблар каты чәй һәм кофе эчүне дә чикләргә тәкъдим итәләр. Шулай эшләгәндә уразаның иң авыр саналган беренче өч көне җиңелрәк узар.

Бар мөселман дөньясы зарыгып көткән Изге Рамазанга да санаулы гына көннәр калды. Иманлы кешегә үтә дә кадерле булган әлеге айның тулы савабына ирешү өчен алдан ук әзерләнә башларга кирәк, ди дин белгечләре. Әйе, бары тик рухыбыз нык, тәнебез сәламәт булганда гына гыйбадәтләребезне хилафлыкларсыз, җиренә җиткереп башкарып чыгу мөмкин шул. Бүгенге әңгәмәбез дә шул хакта. Уразага багышланган сораулар белән без шәһәребезнең имам-мөхтәсибе Әлфәс хәзрәт Гайфуллага мөрәҗәгать иттек.

*Әлфәс хәзрәт, Рамазанга аяк басарга күп дигәндә ярты ай вакыт калды. Бу араны без ни рәвешле үткәрергә тиешбез? Уразага алдан әзерләнү дигән төшенчә бармы?*- Мөселман кешесе бер Рамазан ае беткәннән соң икенчесен көтеп яши башлый инде ул. Пәйгамбәребез Мөхәммәд салләллаһү гәләйһиссәлләмнең сәхабәләре дә Рамазаннан соң башта 5 ай буе аның әсәрендә яшәгәннәр, аннары инде 6 ай кала кабаттан Рамазанны әзерләнеп көтеп торганнар. Аеруча, уразага кала соңгы ике ай - Рәҗәб һәм Шәгъбанга игътибарлы булу мөһим. Бу чорда без тәнебезне, рухыбызны ныгытырга тиешбез. Күбрәк хәерле гамәлләр кылырга, булдыралганча ураза тотып карарга кирәк. Бу безнең нәфесебезгә, ихтыяр көчебезгә үзенә күрә бер чыныгу булып тора. Шул рәвешле фарыз уразага кереп китү дә авырлыкларысз була. Мисал өчен, спортчылар да бит югары күрсәткечләргә ирешү өчен даими рәвештә шөгыльләнеп, организмнарын тәрбияләп, көчәнешләргә алдан әзерләп торалар. Без инде алар шикелле махсус күнегүләр ясамыйбыз, тик шулай да уразага кергәч инде мөмкин булганча физик көч таләп итә торган эшләрне кичектереп тору мөһим. Белгәнемчә, күп кенә дин кардәшләребез бу чорда ялга да чыгалар.
*Хәзрәт, туклану мәсьәләсенә килгәндә нинди киңәшләр бирер идегез?*- Рамазанга кереп киткәнче, берничә көн алдан, кулланыла торган ризык күләмен киметү мөһим. Шулай ук, табиблар каты чәй һәм кофе эчүне дә чикләргә тәкъдим итәләр. Шулай эшләгәндә уразаның иң авыр саналган беренче өч көне җиңелрәк узар. Кунак көткәндәге кебек алдан ук сутыкчыларыбызны туклыклы ризыклар белән тулыландырып куйсак та яхшы булыр. Юкса, көне җиткәч, кибетләрдә йөрергә хәл дә булмаска мөмкин. Хәтта ифтар һәм сәхәр өчен дөрес ризыклардан алдан ук меню да төзеп куярга була.
*Дөрес ризыклар дигәндә нәрсәләрне күзаллап әйтәсез?*- Шул ук медицина белгечләре инде безгә бу чорда күбрәк яшелчә, җиләк-җимеш ашарга киңәш итә. Боткаларга, парда пешкән ит һәм балык ризыкларына да басым ясарга кирәк. Иң мөһиме мөселманнар кич белән һәм иртәнге якта, ягъни авыз ачканда, сәхәр вакытында артык ризык кулланудан саклансыннар иде. Аны эшкәртү өчен организмның бөтен көндез тупланган энергиясе китә, шуңа күрә икенче көнне кеше хәлсез, арган кыяфәтле була. Ә безгә бит әле көн дәвамында фарыз гыйбадәтләребезне дә башкарырга кирәк. Рамазан аенда бит алар өчен әҗер-саваплар тагы да арттырылып языла.
*Әйе, мондый мөмкинлекне һичкенә дә кулыбыздан ычкындырырга ярамый. Рамазаныбызны мөселман кардәшләребезгә үкенмәслек итеп үткәрергә кирәк. Инде изге аебызның тәүге көнен дә игълан итеп китсәгез иде хәзрәт.*- Дин галимнәребез исәпләп чыгарганча, Аллаһ насыйп итсә, 12 апрель көнне кояш баю белән Рамазанга керәбез һәм ястүдән соң беренче тәравихне укыйбыз. Билгеле булганча, узган ел пандемия сәбәпле мәчетләребездә әлеге намазны укый алмадык. Быел инде Аллаһ насыйп истә, барлык куелган шартларны җиренә җиткереп, ягъни битлекләрдән, һәркем үз намазлыгында, 1,5 метр ара калдырып укырбыз дип ниятләп торабыз. Ә инде 13 апрельдә беренче көн ураза тотачакбыз. Гает бәйрәме дә безнең 13 майга туры килә. Ураза бәйрәмен үткәрү буенча нинди дә булса үзгәрешләр булса, алга таба бу хакта һичшиксез өстәмә хәбәр итәрбез. Иң мөһиме инде һәрберебезгә ниятләгән уразаларыбызны тотып, Аллаһыбызның ризалыгына ирешергә язсын.
*Амин, хәзрәт. Биргән киңәшләрегезгә колак салып, Рамазан аен һәркайсыбызга хәерле гамәл-гыйбадәтләр белән үткәрергә насыйп булсын.*


Әңгәмәдәш - Илшат Солтанов

Следите за самым важным и интересным в Telegram-каналеТатмедиа

## Нет комментариев
Уразага алдан әзерләнү мөһим